|  |  |
| --- | --- |
|  |  |
|  | 8. oktober 2013 |

*Annoncering om tildeling af rådgivningsopgaver*

# Forretnings- og konceptudviklere

På vegne af ejerne af 12 danske herregårde opfordrer Realdania med denne annonce rådgivere inden for forretnings- og projektudvikling til at søge om tildeling af rådgivningsopgaver i regi af kampagnen ”Fremtidens Herregård”.

Der er tale om rådgivningsopgaver i forbindelse med 12 separate projekter uden økonomisk eller brugsmæssig sammenhæng. Rådgivningsopgaven omfatter forretningsmæssig projektudvikling, herunder fx konceptudvikling, sparring og rådgivning omkring forretningsidé, organisation og drift, markedsanalyse mm.

**Baggrund**

Realdanias kampagne ”Fremtidens Herregård” sætter fokus på herregården som dynamo for liv og udvikling på landet. Kampagnen viser, hvordan revitalisering af overflødiggjorte bygninger og udvikling af nye forretningsområder kan være med til at sikre herregårdenes bygningsarv for fremtiden og genetablere herregårdenes historiske rolle som kraftcenter for lokal udvikling. Siden kampagnens start i 2008 er der givet støtte til 24 projekter, der med nye initiativer bidrager til at sikre og udvikle herregårdenes unikke bygningsarv og kulturværdier og at skabe større livskvalitet i landdistrikterne.

I starten af september offentliggjorde Realdania, at yderligere 12 herregårde får støtte til udvikling og evt. realisering af projekter, der skal demonstrere, hvordan herregårdene igen kan udfolde deres potentiale som dynamoer i lokalområdet. I udvælgelsen er der lagt vægt på, at alle de udvalgte herregårde har en idé, der har potentiale for at kunne udvikles til et bæredygtigt realiseringsprojekt – økonomisk og forretningsmæssigt såvel som arkitektonisk og bevaringsmæssigt.

De 12 herregårde og deres projekter er:

* Boltinggaard, Ringe / ”Filmproduktion på Fyn”
* Engestofte, Maribo / ”Fødevareambassade på Lolland”
* Grønnessegaard, Hundested / ”Dynamo for fødevarer og beskæftigelse”
* Gunderslevholm, Herlufmagle / ”Gunderslevholm Basar”
* Klintholm, Borre / ”Hunosøgaard – forhaven til Møns Klint”
* Lilliendal, Mern / ”Skolehave i herregårdens gamle nyttehaveanlæg”
* Steensgaard, Faaborg / ”Formidling og overnatning i fredet herskabsstald”
* Svenstrup, Borup / ”Svenstrup sport- og friluftscenter”
* Søholt, Maribo / ”Søholt traktørsted – café, barokhave og naturpark”
* Villerup Hovedgaard / ”Grøn energi til lokalområdet”
* Wedelslund, Galten / ”Workshop for mennesker og maskiner”
* Østrupgaard, Faaborg / ”Et innovationsrefugium”

Bygherre og kontraktpart på projekterne er ejerne af de enkelte herregårde.

Læs om de udvalgte projekter på [www.fremtidensherregård.dk](http://www.fremtidensherregård.dk)

**Rådgivningsopgaven**

Der er for hvert projekt tale om en to-faset proces, der består af 1) projektudvikling og evt. 2) realisering.

Den i annoncen omtalte rådgivningsopgave er knyttet til fase 1 og omfatter videreudvikling og kvalificering af den enkelte herregårdsejers projektidé i dialog med herregårdsejerne. Det kan f.eks. være i forhold til koncept, marked, organisation, drift m.m. Videreudviklingen skal resultere i formulering af en kortfattet, præcis og operationel forretningsplan, som danner grundlag for en endelig beslutning om realisering af projektet.

Der er stor forskel på, hvor langt de enkelte herregårde er i deres udvikling. I nogle af projekterne er der behov for en indledende udvikling og præcisering af projektidéen og konceptet, mens der i andre primært er behov for kvalificering af forretningsmodellen og udvikling af forretningsplan. Projektudviklingen sker i samarbejde med herregårdsejeren og en arkitektfaglig rådgiver, som også tilknyttes det enkelte projekt.

Udover behovet for generel koncept- og forretningsudvikling, vil der i nogle projekter være brug for branchespecifik rådgivning inden for f.eks. turisme, kultur, fødevarer, energi, friluftsliv m.m. Potentielle rådgivere opfordres til at orientere sig i de 12 udvalgte projekter og i anmodningen anføre sådanne branchespecifikke kompetencer.

**Økonomi**

Projekterne støttes af Realdania med mellem 50-140.000 kr. til aflønning af eksterne rådgivere inden for forretnings- projektudvikling i forbindelse med videreudviklingen af projektidéen. Den økonomiske ramme for den forretningsmæssige rådgivning afhænger af det enkelte projekts behov for hhv. forretningsudvikling og arkitektrådgivning og fastsættes i tildelingen af kontrakten.

**Krav til anmodning**

For at komme i betragtning som rådgiver for en eller flere herregårde, skal der fremsendes følgende:

* Motivationsbeskrivelse (se nedenfor)
* Identifikationsoplysninger herunder navn, adresse, CVR-nummer, kontakt- og personoplysninger.
* Virksomhedspræsentation med kort beskrivelse af organisation og faglighed.
* CV på medarbejdere, der tilknyttes opgaven. I tilfælde af teams sammensat af flere virksomheder ønskes beskrivelse af rollefordeling.
* Relevante referencer fra tidligere udførte projekter (max 5). Referencerne skal kunne dokumentere erfaring med håndtering af lignende opgaver.
* Tro- og loveerklæring om gæld til det offentlige.

Såfremt rådgiveren ikke kan fremlægge den krævede dokumentation for referencer, f.eks. fordi rådgiver er ny aktør på området, skal rådgiver angive begrundelse samt søge sin tekniske kapacitet godtgjort på anden vis ved at fremsende dertil egnet dokumentation.

Omfanget af den samlede dokumentpakke må ikke overstige 15 sider i A4-format.

**Motivationsbeskrivelse**

Som introduktion til den samlede dokumentpakke ønskes der en beskrivelse (1-2 sider) af rådgiverens generelle tanker og overvejelser om løsning af denne særlige opgavetype, herunder tilgang til processen for projektudviklingen og hvis relevant særlige temaer, som rådgiveren har fokus på – f.eks. turisme, kultur, fødevarer, energi mm. Beskrivelsen skal ikke nødvendigvis forholde sig til en konkret herregård.

Den centrale overvejelse er, hvordan der kan udvikles holdbare og bæredygtige projekter, som skaber nye aktiviteter i herregårdenes særlige miljøer og udvikler herregårdene som dynamo for lokalsamfundet i de landdistrikter, som herregårdene er en del af.

**Tildelingskriterier**

Der vil i tildelingen blive lagt vægt på følgende kriterier:

* At rådgiveren har kompetencer til at kunne bidrage til kvalificering af et holdbart projekt og at kunne yde strategisk og forretningsmæssig sparring til herregårdsejeren i projektudviklingen.
* At rådgiveren kan synliggøre engagement og forståelse for opgavens særlige karakter.
* At rådgiveren kan dokumentere erfaring med løsning af lignende opgaver.

Tildelingen af opgaver vil ske ud fra en samlet vurdering af ovenstående kriterier i forhold til behovet på de enkelte herregårdsprojekter. Det er en mulighed, at den samme rådgiver kan tildeles flere af de annoncerede opgaver.

Valget af rådgiver foretages af de enkelte herregårdsejere i samarbejde med Realdania. Som supplement til den skriftlige anmodning forventes det, at potentielle rådgivere deltager i et præsentationsmøde.

**Organisation**

Kampagnen gennemføres af Realdania. De enkelte herregårdsejere vil være kontraktpart og bygherre på hver deres projekt.

Som sekretariat for kampagnen er tilknyttet Dansk Bygningsarv A/S, og som bygherrerådgiver for Realdania er tilknyttet Niras A/S.

**Tidsplan**

31. oktober kl. 12 er der frist for indlevering af anmodning

November 2013 afholdes præsentationsmøder med udvalgte rådgivere.

December 2013 aftales og offentliggøres den endelige tildeling af rådgivningsopgaverne.

4. april 2014 indleveres forretningsplaner, og efterfølgende tages der beslutning om realisering af de enkelte projekter. Realiseringsprojekterne offentliggøres maj 2014.

Det forventes, at der i løbet af projektudviklingsfasen sker en vidensudveksling på tværs af projekterne, og at alle herregårdsejere og deres rådgivere deltager heri. De konkrete aktiviteter tilrettelægges og faciliteres af kampagnesekretariatet.

**Anmodning**

Anmodning om rådgivningsydelsen indleveres fysisk i 5 eksemplarer samt på mail som én samlet pdf-fil, der ikke må overstige 10 MB.

Materialet indleveres til:

Dansk Bygningsarv

Mrk. Fremtidens Herregård

Borgergade 111

1300 København K

herregård@bygningsarv.dk

Anmodningen skal være sekretariatet i hænde senest 31. oktober 2013 kl. 12.

**Spørgsmål**

Eventuelle spørgsmål stilles skriftligt til kampagnesekretariatet senest 21. oktober 2013 via e-mailadressen: herregård@bygningsarv.dk.

Spørgsmål og svar vil i anonymiseret form blive offentliggjort på [www.fremtidensherregård.dk](http://www.fremtidensherregård.dk) senest 24. oktober 2013.